
На  основу члана 18. став 4. Закона о Заштитнику грађана („Службени гласник РС“, бр. 79/05 и 54/07), Заштитник грађана је са становишта своје законом утврђене надлежности, размотрио текст Плана за праћење примене препорука Уједињених нација, са Предлогом закључка Владе, који је Министарство за људска и мањинска права и друштвени дијалог доставило на мишљење актом бр. 337-00-93/2021-01 oд 29. 10. 2021. године и даје следеће



МИШЉЕЊЕ
НА
ПЛАН ЗА ПРАЋЕЊЕ ПРИМЕНЕ ПРЕПОРУКА УЈЕДИЊЕНИХ НАЦИЈА



Заштитник грађана поздравља израду Плана за праћење примене препорука Уједињених нација, којим се остварује значајан допринос ефикаснијем извештавању ка механизмима Уједињених нација и бољем сагледавању стања у области људских права.

Мишљења смо да је у Плану за праћење примене препорука УН у вези са одређеним бројем препорука уговорних тела Уједињених нација, наведено да је препорука реализована, иако би као статус препоруке требало навести: ,,у реализацији“. Реч је, између осталог, о следећим препорукама:
Препорука Комитета за права особа са инвалидитетом број 32. Спровођење и надзор на националном нивоу не може имати статус ,,реализована“ стога што независни механизам за праћење примене УН Конвенције о правима особа са инвалидитетом још увек није успостављен, већ би требало да њен статус буде ,,у реализацији“.
Наиме, Акционим планом за спровођење Стратегије унапређења положаја особа са инвалидитетом у Републици Србији за период од 2021. до 2022. године, усвојеном у априлу 2021. године је прописано и да ће Заштитник грађана вршити функцију националног независног механизма за праћење спровођења Kонвенције УН о правима особа са инвалидитетом, у складу са чланом 33. ове Конвенције. 
Заштитник грађана је давао нормативна мишљења у процесу припреме овог стратешког документа, у потпуности изражавајући сагласност са поменутoм важним активношћу. 
Законом о Заштитнику грађана, који је усвојен 3. новембра 2021. године, је прописана ова нова надлежност Заштитника грађана – вршење функције националног независног механизма за праћење спровођења Конвенције УН о правима особа са инвалидитетом, али овај механизам још увек није успостављен.
Препорука Комитета за елиминацију дискриминације жена (CEDAW) број 10. Родно засновано насиље над женама не може имати статус ,,реализована“, већ би требало да њен статус буде ,,у реализацији“, стога што Кривични законик и даље није у потпуности усклађен са Истанбулском конвенцијом, у току је рад на изменама и допунама Породичног закона, Општи и посебни протоколи за заштиту жена од насиља нису усклађени са Законом о спречавању насиља у породици. 
Наиме, Кривични законик[footnoteRef:1] још увек није у потпуности усклађен са Конвенцијом Савета Европе о спречавању и сузбијању насиља над женама и насиља у породици и Конвенцијом Савета Европе о заштити деце од сексуалног искоришћавања и сексуалног злостављања, посебно у начину на који су дефинисана бића кривичних дела против полне слободе, на шта је овај независни државни орган указао још 2011. године упутивши Министарству правде иницијативу за измене и допуне Кривичног законика[footnoteRef:2]. [1:  „Службени гласник РС", бр. 85/05 и 88/05 – испр, 107/05 - испр, 72/09, 111/09, 121/12, 104/13, 108/14, 94/16 и 35/19.]  [2:  Доступно на: https://www.pravadeteta.com/index.php?option=com_content&view=article&id=186:2012-05-20-21-48-39&catid=42&Itemid=87.] 

Kривична дела Родоскрвнуће и Ванбрачна заједница са малолетним лицем не спадају у групу кривичних дела против полне слободе, па не постоји могућност примене Закона о посебним мерама за спречавање вршења кривичних дела против полне слободе према малолетним лицима, јер је њиме прописано да се примењује „према учиниоцима кривичних дела против полне слободе извршених према малолетним лицима“. Кривично дело Недозвољене полне радње извршенo према детету и даље је у одређеним случајевима кажњиво новчаном казном и ниском затворском казном те је подобно за изрицање условне осуде и примену института одлагања кривичног гоњења.
Заштитник грађана у свом редовном годишњем извештају за 2020. годину понавља препоруку да Влада треба у потпуности да усклади Кривични законик са Конвенцијом Савета Европе о спречавању и борби против насиља над женама и насиља у породици.
Препорука Комитета за елиминацију дискриминације жена (CEDAW) број 15. Родно засновано насиље над женама не би требало да има статус ,,реализована“, већ би требало да њен статус буде ,,у реализацији“, стога што није реализована у потпуности када је реч о делу препоруке ,,интегрише образовање о сексуалном и репродуктивном здрављу и правима у складу са узрастом, укључујући питања сексуално одговорног понашања“.
Препорука Комитета за елиминацију дискриминације жена (CEDAW) број 21. Једнакост пред законом не би требало да има статус ,,реализована“, већ би требало да њен статус буде ,,у реализацији“, стога што није реализована у потпуности.
Наиме, потпуно лишење пословне способности и даље је законита пракса у Републици Србији супротно одредбама Конвенције о правима особа са инвалидитетом и Закључних запажања Комитета за права особа са инвалидитетом[footnoteRef:3]. Такође, упркос препорукама Комитета, у правни систем Републике Србије још увек није уведен концепт одлучивања уз подршку. Упркос најавама надлежних органа, нису измењени Породични закон, Закон о ванпарничном поступку и други закони и прописи којима је уведен и одржаван институт лишења пословне способности. У складу са више пута поновљеним препорукама Заштитника грађана да Влада треба да припреми и Народној скупштини достави предлоге закона којима се уводи институт одлучивања уз подршку и гаси могућност лишења пословне способности, Заштитник грађана је у својим коментарима на Полазне основe за израду Нацрта o изменама и допунама Породичног закона из 2021. године, између осталог, истакао да   је овај документ, којим се укида могућност лишења пословне способности и уводи институт одлучивања уз подршку веома важан корак у унапређењу остваривања и заштите права особа са инвалидитетом, као и усаглашавања законодавства Републике Србије у овој области са ратификованим међународним документима и опоштеприхваћеним међународним стандардима. Заменица Заштитника грађана за права детета и родну равноправност је чланица Радне групе за израду поменутог Нацрта. [3:  Закључна запажања Комитета за права особа са инвалидитетом о Иницијалном извештају о Србији, мај 2016. године доступна на: https://ljudskaprava.gov.rs/sites/default/files/dokument_file/zakljucna_zapazanja_komiteta_za_prava_osoba_sa_invaliditetom_srb.pdf.   ] 

Препорука Комитета за елиминацију дискриминације жена (CEDAW) број 22. не би требало да има статус ,,реализована“, већ би требало да њен статус буде ,,у реализацији“, стога што део препоруке који се односи на спречавање и елиминацију дечијих бракова није реализован,  измене и допуне Породичног закона у циљу забране закључења малолетничких бракова су у току.
Заштитник грађана у својим редовним годишњим извештајима упућује препоруку да Министарство правде, Министарство унутрашњих послова, Министарство за рад, запошљавање, борачка и социјална питања, Министарство здравља, Министарство просвете, науке и технолошког развоја, Високи савет судства и Државно веће тужилаца треба да успоставе адекватне и координисане механизме за превенцију и сузбијање дечјих и раних бракова, штетних пракси, дечјег рада и живота и рада на улици, као и механизме за заштиту деце у овим случајевима.
Када је реч о препорукама из Трећег циклуса Универзалног периодичног прегледа (UPR), мишљења смо да:
Када је реч о препоруци бр. 32. Заштита од дискриминације мишљења смо да би као надлежни орган требало навести и Заштитника грађана.
У вези са препоруком бр. 35. Заштита од дискриминације би, такође, као надлежни орган требало навести Заштитника грађана.
Када је реч о препоруци бр. 36 Заштита од дискриминације – Изменити Кривични законик тако да се експлицитно инкриминише расизам и дискриминација по основу сексуалне оријентације и родног идентитета, наведено је да је препорука реализована али треба навести да је препорука „у реализацији“ стога што нису извршене измене и допуне Кривичног законика којима би се у свим кривичним делима чији је циљ кажњавање и спречавање расизма и нетолеранције инкриминисала радња извршења ових кривичних дела и на основу сексуалне оријентације и родног идентитета.
Заштитник грађана у својим редовним годишњим извештајима понавља препоруку:
Влада треба да у потпуности да усклади Кривични законик са Конвенцијом Савета Европе о спречавању и борби против насиља над женама и насиља у породици и предложи измене и допуне Кривичног законика којима ће се у свим кривичним делима чији је циљ кажњавање и спречавање расизма и нетолеранције инкриминисати радња извршења ових кривичних дела и на основу сексуалне оријентације и родног идентитета.
Када је реч о препоруци бр. 40 Права ЛГБТИ особа као надлежни орган би требало навести и Заштитника грађана, а као индикатор ,,Оцена стања људских права ЛГБТИ особа садржана у извештајима Заштитника грађана“.
Када је реч о препоруци бр. 41 Права ЛГБТИ особа као надлежни орган би требало навести и Заштитника грађана, а као индикатор ,,Оцена стања људских права ЛГБТИ особа садржана у извештајима Заштитника грађана“.
Када је реч о препоруци бр. 42 Права ЛГБТИ особа као надлежни орган би требало навести и Заштитника грађана, а као индикатор ,,Оцена стања људских права ЛГБТИ особа садржана у извештајима Заштитника грађана“.
Када је реч о препоруци бр. 43 Права ЛГБТИ особа као надлежни орган би требало навести и Заштитника грађана, а као индикатор ,,Оцена стања људских права ЛГБТИ особа садржана у извештајима Заштитника грађана“.
Када је реч о препоруци бр. 44 Права ЛГБТИ особа као надлежни орган би требало навести и Заштитника грађана, а као индикаторе ,,Релевантним законима забрањена дискриминација на основу полних карактеристика“ и ,,Оцена стања људских права ЛГБТИ особа садржана у извештајима Заштитника грађана“.
Када је реч о препоруци бр. 45 Права ЛГБТИ особа као надлежни орган би требало навести и Заштитника грађана, а као индикатор ,,Оцена стања људских права ЛГБТИ особа садржана у извештајима Заштитника грађана“.
У вези са препоруком бр. 96. Спречавање насиља у породици наведено је да је препорука ,,реализована“, али би требало уместо тога навести да је препорука ,,у реализацији“, стога што, као што је напред наведено, Кривични законик није у потпуности усклађен са Истанбулском конвенцијом, а рад на одговарајућим изменама и допунама Породичног закона је у току. 
Заштитник грађана не треба да буде наведен као надлежни орган за реализацију препоруке бр. 146. Слобода изражавања, већ га треба у вези са спровођењем ове препоруке брисати.
Везано за слободу изражавања, Заштитник грађана треба да буде наведен као надлежни орган за реализацију препорука бр. 127, 128, 131, 139, 140. и 143, а као индикаторе би требало навести: „Споразум о успостављању платформе за евиденцију случајева угрожавања безбедности и притисака на новинаре и остале медијске актере“ и Оцену стања у области слободе говора и изражавања у Републици Србији, садржану у Годишњем извештају Заштитника грађана за 2020. годину. 

У мају 2020. године Заштитник грађана је са седам медијских удружења и асоцијација и три новинарска синдиката потписао Споразум о успостављању платформе за евиденцију случајева угрожавања безбедности и притисака на новинаре и остале медијске актере. Споразум је потписан са Удружењем новинара Србије, Независним удружењем новинара Србије, Независним друштвом новинара Војводине, Асоцијацијом независних електронских медија, Асоцијацијом медија, Асоцијацијом онлајн медија, Пословним удружењем асоцијације локалних и независних медија „Локал прес“, Синдикатом новинара Србије, Гранским синдикатом културе, уметности и медија „Независност“ и Самосталним синдикатом запослених у графичкој, издавачкој, информативној делатности и кинематографији Србије. 

Потписници Споразума су отпочели израду Платформе, а новинарска удружења и синдикати који су потписници Платформе заједнички су дефинисали категорије и поткатегорије на основу којих би се евидентирали случајеви угрожавања безбедности и притисака на медијске раднике. У јединствену платформу уносе се подаци које су Заштитнику грађана доставила удружења новинара (УНС и НУНС) и класификују према категоријама које су заједнички прихваћене. 

Циљ формирања платформе је успостављање јединствене базе података о нападима на новинаре и ефикаснијег механизма заштите безбедности новинара. Платформа би служила предузимању одговарајућих мера и радњи од стране Заштитника грађана и надлежних органа како би се положај медијских актера унапредио, а тиме и слобода изражавања.  Подаци о предузетим мерама били би у сваком тренутку доступни у циљу праћења отклањања потенцијалних штетних последица по безбедност медијских радника.

Такође, статус наведених препорука треба да буде „у реализацији“, будући да се планира измена Кривичног законика како би се, између осталог, унапредила заштита новинара. Имајући у виду правила кривичног поступка, Заштитник грађана сматра да би унапређењу заштите новинара допринела и измена кроз прекршајно законодавство тј. измене Закона о јавном реду и миру, чију измену је иницирао Заштитник грађана.
Поводом препоруке Комитета за права детета бр. 7 „Независно праћење“, коју је дао Комитет за права детета у вези са II-III извештајем Републике Србије о примени Конвенције о правима детета-CRC од 03. 02. 2017. године, Заштитник грађана је мишљења да је усвајањем Закона о заштитнику грађана дана 03. 11. 2021. године, који ступа на снагу 17. 11. 2021. године, а у светлу Општег коментара бр. 2 (2002) о улози независних институција за људска права, циљ препоруке остварен. Наиме, одредбама новог Закона, Заштитник грађана има положај посебног тела којe штити, промовише и унапређује права детета. Закон предвиђа да ће за вршење ове надлежности Заштитника грађана бити издвојена посебна средства у оквиру финансијског плана институције, чиме је истакнута самосталност у раду овог тела у оквиру институције и истовремено наглашен значај  институције у области остваривања и заштите права детета. Новим Законом изричито је прописано да дете може самостално поднети притужбу Заштитнику грађана, као и да притужба детета неће бити одбачена, а прописана је обавеза пружања стручне помоћи детету у састављању притужбе. У складу са наведеним, потребно је изменити наведене индикаторе за ову препоруку, као и рок за њено испуњење и статус препоруке. 
Такође, у Плану за праћање примене препорука Уједињених нација, потребно је извршити измене на свим местима на којима се у колони „Надлежни орган/институција“ наводи Омбудсман за права детета, имајући у виду да наведена институција у Републици Србији није успостављена. 
У вези са препоруком Комитета бр. 30 „Деца која живе и раде на улици“ да се спроведе, надгледа и прати Посебни извештај о дечјем просјачењу у Републици Србији, сматрамо да је потребно извршити измену у колони Надлежни органи/институција, на тај начин што ће се додати Заштитник грађана као орган који је израдио наведени извештај. 
У вези са Планом за праћење примене препорука УН, у делу који се односи на препоруке Комитета против тортуре, Заштитник грађана у обављању послова Националног механизма за превенцију тортуре, указује да у појединим случајевима активности за које се наводи да су предузете или чије се спровођење предвиђа, нису у довољној мери у корелацији са упућеним препорукама, да извештаји Заштитника грађана/НПМ нису препознати као један од индикатора за мерење степена испуњености препорука, као и да су поједине препоруке на основу тако одређених активности и индикатора оцењене као реализоване, иако их је потребно  континуирано спроводити. 
Наведено се пре свега односи на следеће:
По мишљењу Заштитника грађана, степен испуњености препорука Комитета да Држава уговорница обезбеди да, у пракси, свако лице лишено слободе добије правну заштиту од тортуре од почетка лишавања слободе: под редним бројем 2. Основна правна заштита, не може се у потпуности адекватно оценити уколико се као индикатори не узму у обзир извештаји Националног механизма за превенцију тортуре/Заштитника грађана. 
Препоруке Комитета да Држава уговорница усвоји неопходне мере да измени културу некажњивости тортуре: под 3. Некажњивост тортуре и злостављања, за које су као надлежни органи одређени Министарство правде и Министарство унутрашњих послова, са роком до 2019. године, а као један од индикатора предвиђено да национални превентивни механизам неометано функционише, оцењене су као реализоване, иако је исте потребно континуирано спроводити. Заштитник грађана посебно указује да Национални механизам за превенцију тортуре не спроводи истраге оптужби за тортуру, злостављање и наводну претерану употребу силе од стране полиције, већ да у складу са законом[footnoteRef:4] обавља посете установама у којима се налазе или се могу налазити лица лишена слободе, у циљу одвраћања државних органа и службених лица од било каквог облика мучења или било ког другог облика злостављања, као и ради усмеравања државних органа ка стварању смештајних и осталих животних услова у установама у којима се смештају лица лишена слободе у складу са важећим прописима и стандардима. НПМ има право: на несметан, ненајављен и свакодобан приступ свим установама и свим просторијама у којима се налазе или се могу налазити лица лишена слободе; да насамо разговара са тим лицима, и са службеним лицима, која су обавезна да сарађују тим поводом, и са свим осталим лицима која могу имати информације значајне за поступање према лицима лишеним слободе; на приступ свој документацији која се односи на та лица; да надлежним органима даје препоруке у циљу побољшања начина поступања према лицима лишеним слободе и унапређења услова у којима се она задржавају или затварају. По обављеним посетама, НПМ сачињава извештаје које доставља посећеној установи. Након тога, НПМ одржава стални дијалог са посећеном установом, као и органом у чијем је саставу та установа, у циљу отклањања утврђених недостатака који могу довести до појаве тортуре, нељудског или понижавајућег поступања, као и у вези са могућим мерама спровођења препорука НПМ и унапређења сарадње у области превенције тортуре.  [4:  Закон о ратификацији Опционог протокола уз Конвенцију против тортуре и других сурових, нељудских или понижавајућих казни или поступака („Сл. лист СЦГ - Међународни уговори“, бр. 16/05 и 2/06 и „Сл. гласник РС - Међународни уговори“, бр. 7/11).
] 

Стога, рад Заштитника грађана у обављању послова НПМ не треба мешати нити поистовећивати са независним телом које спроводи истраге оптужби за тортуру, злостављање и наводно прекорачење овлашћења од стране полиције. 
Препоруке Комитета да Држава уговорница настави са напорима за побољшање услова лишавања слободе у притворским јединицама, под редним бројем 5. Услови лишавања слободе, оцењене су као реализоване, иако је исте потребно континуирано спроводити, односно наставити са даљим унапређењем. Такође, по мишљењу Заштитника грађана степен испуњености ових препорука није могуће примерено оценити, а да се као индикатор не узму у обзир извештаји Националног механизма за превенцију тортуре/Заштитника грађана, посебно када је реч о: потпуном спровођењу препорука националног превентивног механизма, укључујући и побољшање приступа здравственој заштити, као и потпуном приступу службама заштите менталног здравља у свим затворима и повећању радних и рекреативних активности лица у притвору (под б); побољшању аудио-визуелног мониторинга просторија за саслушање у полицијским станицама и затворима; мониторингу и откривању ризичних лица лишених слободе, усвајањем превентивних мера у вези са ризиком од самоубиства и насиља међу затвореницима, укључујући повећање броја затворског особља; обезбеђењу непрекидног мониторинга и чувању „нестандардних предмета“.
Препоруке Комитета да Држава уговорница настави са напорима и да их појача ради олакшања приступа хитном и правичном појединачном поступку за одређивање азила како би се избегао ризик од протеривања, под р. бр. 7 Приступ азилу, као и под бр. 8 Забрана протеривања – да у поступцима принудног удаљења буде осигурана потпуна заштита од протеривања и гарантовано у сваком тренутку да се ниједна особа којој је неопходна међународна заштита неће вратити у земљу у којој је она у опасности да буде подвргнута тортури или окрутном, нечовечном или понижавајућем поступању, условима или кажњавању или ланчаном протеривању - по мишљењу Заштитника грађана степен њихове испуњености потребно је оцењивати узимајући у обзир извештаје Националног механизма за превенцију тортуре/Заштитника грађана. Ово се пре свега односи на оцену приступачности поступака за тражење азила на међународним аеродромима и у транзитним зонама, приступ бесплатној правној помоћи и преводилачким услугама за лица која траже азил, као и заштиту у поступцима принудног удаљења. 
Заштитник грађана сматра да је на исти начин потребно поступити и у погледу препорука других међународних уговорних тела, које се односе на тортуру и друге облике злостављања (деце, особа са инвалидитетом и других мањинских група), односно да поступање по тим препорукама може бити адекватно оцењено једино ако се узму у обзир и извештаји Националног механизма за превенцију тортуре/Заштитника грађана.
Извештаје Националног механизма за превенцију тортуре/Заштитника грађана потребно је уврстити међу индикаторе и када је реч о препорукама у Плану за праћење примене препорука УН означеним под редним бројевима 11. Притвор лица са менталним и психосоцијалним сметњама и под 13. Обуке. Број обука о одредбама Конвенције и Истанбулског протокола о тортури и број полазника обуке на Правосудној академији и у Управи за извршење кривичних санкција, не би требало сматрати апсолутним показатељем који аутоматски осигурава да смернице изнете у Истанбулском протоколу буду уграђене у истраге случајева тортуре или злостављања.
У вези са препоруком бр. 14 – Заштитник грађана, напомињемо да је усвојен нови Закон о Заштитнику грађана који би требало да допринесе већој делотворности у раду Заштитника грађана као независног државног органа.
Такође, препорука да држава уговорница осигура да се сви релевантни органи придржавају одлуке Народне Скупштине о спровођењу препорука Заштитника грађана, захтева континуирано праћење.

С поштовањем,



	ЗАШТИТНИК ГРАЂАНА

	


	мр Зоран Пашалић

